

"العراق الغالي"
منتا وحيد انته الشعب كله بشيعته وسنته
منهو الي كالك ناسيك هم ينسى الكمر وكته
لو نبض القلب يتنكر بدكته
بس عشقك عشق مفضوح
وعشق الناس كله مساتر وسكته
صرت انته سبت وبركبة يهودي
هم شايف يهودي يجوز من سبته
انته الفارس الي يسبق هبوب الريح
وما ظن خيل سابقته وانته الي ترابك يرهم كحل للعين
ودوه للما شفت علته ومن طينك نحني كفوف المعرسين
وكل اصبع فرح من طينتك طكته وانته ريحة ترابك ترد الروح
هيل وزعفران وعنبر بشمته
ومثل تراب كاعك ما لكينة تراب يرهم للصلاة من طينته تربته
انته الي ينام بيك المصطفى الكرار التلوذ الناس كله بشارته وبخته
وانت الي ينام بيك بكربلاء حسين ال ما بايع لطاغي ودنك ركبته
وانته الي ضلت بيك شارة العباس لمن طاح دنكله الفرات وباسه من شفته
من طلعت منك يوم طرن البن كلبي وياي ما جبته
اثاريني نسيته هناك عندك كلبي امنته
شتلته بجرف دجلة الخير وي سباح الشواطي شربكت بته
وامتدت عروكه بوسط ذيج الكاع وبماي الفرات ودجلة عمدته
ولمن صار ينكل جتمه بين الناس اخذته وياي للكاظم على الشباك زورته
صح هسة اتاقلمت وصرت من وطن نيدر لاند هولندي الهوية وشعري جللته
وصح اتقلمت وي الغرب فد نوب وصرت ماصخ مثلهم والملح عفته
وصح كمت ارطن رطنهم لمن يرطنون ولسان العرب بالاعجمي كسرته
بس مدري شيصير بيه لمن يمر طاريك احسنك دفو تموز وشطته
واثاريني مثل نبع النخل لو طال يرجع للاصول وتنحي شعفته
العالم نسه يوم 11 من ايلول صارت بيك سالفته
ناس تكول لازم نحتويه ونشفط البترول ونعوض الراح ونسرك بركته
وناس تكول لازم هل الحصار يدوم
وناس تكول لازم ننزع اسلحته
وناس تكول خطية ذولة اطفاله ماتوا من الجوع
وناس تكول حيل وياه ما حمد ربه وشاكر نعمته
وانته بين هذا وذاك صاير شبح للايرمون
ويا هو الي طاح كمت وسددت فكته جي
لانك حلو والدول منك تغار ما عدهم من مجد نلته انته
اول وطن آدم وضع جسمه عليه وكال يا الله ولانك وصله من جسمه
وانته اول وطن حبه النبي ابراهيم ودعا ربه يصونه برحمته وعزته
وانته اول وطن مرسى لسفينة نوح ونبي ايوب ناخت بيك راحلته
وانته اول وطن علم العالم ابجدية ويكتب التاريخ
وانته اول وطن قانون سننته
وانته اول وطن ما تشبه الاوطان
مدري شلون ربك خالقك سبحان ربي شلون صورته
صورته العراق وعلينة يلوك واحنه نلوكله لمن يحن وكته
* * *